
Kadmium(II)-peptid rendszerek oldategyensúlyi vizsgálata

Kulcsszavak: pH potenciometria; UV-VIS; karboxilcsoport; koordináció, NMR
A vizsgálatok során kíváncsiak voltunk arra, hogy a különböző peptidek oldalláncában található tiol- és karboxilcsoportok milyen hatással vannak a peptidek kadmium megkötő képességére. A terminálisan védett tetrapeptid esetén elsődleges cél volt a szintézis megvalósítása, majd csak ezt követően terveztük a fémkötő képesség vizsgálatát.
Az aszparaginsavat/glutaminsavat tartalmazó peptidek vizsgálatainak eredményei rámutattak arra, hogy a kialakuló kölcsönhatás a Cd(II)-ion és a vizsgált ligandumok között kicsi, és az amidnitrogén atomok deprotonálódása sem indukálódik a fémion jelenlétében. A kölcsönhatás erőssége a vizsgált ligandumok [CdA] komplexei esetén az Asp-Ala < Asp2 < Glu2 ~ Asp-Glu < Asp3 < Asp4 irányban nő. Azaz a karboxilcsoportok számának növekedése a fémion koordinációs szférájában növeli a kialakuló komplexek stabilitását. Általában [CdAH] komplex kialakul, amelyben az aminocsoport protonált formában van jelen. A pH emelésével azonban ez a csoport deprotonálódik, és részt vesz a koordinációban. A pH további emelésével [CdAH-1] komplex megjelenésére is van lehetőség, amely egy vegyes hidroxo komplex. A titrálások során minden esetben Cd(OH)2 csapadék vált le. A kadmium(II)ion koordinációs viszonyait más fémionokkal összehasonlítva elmondható, hogy a kialakított Lewis sav-bázis kölcsönhatások a peptidekkel a következő sorrendben csökkenek: Cu(II) > Ni(II) > Zn(II) ~ Co(II) > Cd(II).
A ciszteint tartalmazó peptidek közül az Ac-Cys-Ser-Ser-Cys-NH2 peptidet automata peptidszintetizáló készülékkel próbáltuk szintetizálni, de egy olyan anyagot kaptunk, amely körülbelül ~20%-ban tartalmazott olyan molekulákat, amelyek szekvenciájában még megtalálható volt az a tercbutil védőcsoport.
A glicil-cisztein ligandumot és Cd(II)-ionokat különböző mennyiségben tartalmazó rendszerek titrálása során minden esetben egy fehér csapadék leválását tapasztaltuk. Ez feltételezhetően nem Cd(OH)2, hanem egy kétszeresen protonált semleges részecske. A kialakuló [CdA2]2- részecskében (S,O) koordináció kialakulását feltételezzük. A komplexképződésben az aminocsoportok nem vesznek részt.
A Cd(II)-ion glicil-ciszteinnel kialakított [CdA2H2] komplexének vizsgálata alapján sikerült igazolnunk, hogy a komplex valóban a vizsgált ligandumot tartalmazta.
A tetrapeptid vizsgálata során egyik esetben sem vált le csapadék, a fémiont a ligandum a teljes pH-tartományon oldatban tudta tartani, és a kadmium(II)ionnal kialakult kölcsönhatás nagyobb, mint a Zn(II)-ion esetén.



